Imtella' Ottubru 8, 2020 - Aġġornata 8 Ta' Ottubru, 2020 1:55pm Il-Fondazzjoni Daphne Caruana Galizia flimkien mal-Istitut tal-Ġurnaliti Maltin qalu li t-tneħħija ta' rekords ta' kumpaniji mir-Reġistru tan-Negozju online twassal għal possibiltà ta' attività illegali. Huma qalu dan, fl-isfond tad-deċiżjoni meħuda f'Lulju li għadda, meta l-Ministru għall-Ekonomija, Silvio Schembri ħabbar li aktar minn 100,000 rekord ta' negozju tneħħew mir-reġistru . Fi stqarrija maħruġa bejniethom intqal li kumpanija li tkun qed taġixxi b'mod illegali tista' tagħmel dak li trid u wara tagħlaq il-kumpanija bi ftit traċċi tal-attività li tkun saret. Saħqu li minflok titneħħa l-informazzjoni għandhom jiżdiedu r-riżorsi ta' moniterraġġ ta' data u dettaljiet provduti mill-kumpaniji. Komplew jgħidu li konsegwenza ta' din id-deċiżjoni tnaqset l-għodda li kellhom il-ġurnalisti sabiex jinvestigaw kumpanija. Dan l-għaliex fir-reġistru jidhru biss l-isem u d-data meta twaqqfet il-kumpanija, għal dawk il-kumpaniji li ma tawx informazzjoni fuq min hu sidhom jew dwar ir-rapporti annwali tagħhom. Mistoqsijiet fuq kumpaniji li m'għadhomx jeżistu issa jridu jsiru wiċċ imb wiċċ fl-uffiċċju tar-Reġistru, bi ħlas ta' €20 għal kull fajl. Qalu li din id-deċiżjoni tmur kontra r-rakkomandazzjonijiet tal-Moneyval. Intant anke l-Partit Nazzjonalista qal li jqis din id-deċiżjoni bħala waħda li tmur kontra t-trasparenza u l-governanza tajba u tkompli tagħmel ħsara lir-reputazzjoni ta' pajjiżna. Qal li fiċ-ċirkostanzi li għaddej minnhom pajjiżna, huwa kruċjali l-awtoritajiet ta' pajjiżna ma jiħdux deċiżjonijiet li jagħtu l-impressjoni li Malta saret ġurisdizzjoni sigrieta li tiġbed lejha negozji u persuni li għandhom x'jaħbu. Qal li filwaqt li huwa tajjeb li l-Malta Business Registry tnaddaf ir- reġistru tal-kumpanija minn dawk il-kumpaniji li m'għadhomx attivi, madankollu dan m'għandux isir b'detriment għall-obbligu tat-trasparenza u l-aċċessibilità tal-informazzjoni. Spjega li l-informazzjoni dwar kumpaniji li ġew maqtugħa mir- reġistru tal-kumpaniji fost oħrajn isservi sabiex tiġi żgurata t-trasparenza fit-twaqqif u l-amministrazzjoni ta' kumpaniji kif ukoll tintuża biex entitajiet u persuni nvoluti fin-negozju u fl-infurzar tal-liġi jieħdu deċiżjonijiet b'mod infurmat. Saħaq li t-tneħħija ta' din l-informazzjoni hija xkiel kbir għall-ġurnalisti li għandhom rwol importanti x'jaqdu fit-tfittxija tal-verità u l-kxif tal-abbużi. Dan kollu jista' jsir filwaqt li tiġi mħarsa informazzjoni ta' natura personali u jiġi żgurat li r- reġistru tal-kumpaniji jibqa' b'mod kontinwu jiġi mnaddaf minn kumpaniji li m'għadhomx attivi. Kompla jgħid li jistenna li l-Ministru Silvio Schembri jagħti direttiva ċara lill-Malta Business Registry sabiex bħala Aġenzija tal-Gvern b'mod immedjat treġġa lura d-deċiżjoni li ħadet u tiżgura li l-informazzjoni kollha dwar kumpaniji li ġew maqtugħa mir- reġistru tal-kumpaniji terġa' tkun aċċessibbli online fl-iqsar żmien possibbli.